b'\n_START_ARTICLE_\nHell\xc3\xa4 Timo Suomela\n_START_PARAGRAPH_\nHell\xc3\xa4 Timo Suomela on suomalainen 1980-luvulla vaikuttanut eksentrinen ajattelija, joka tunnetaan ennen kaikkea kulttimaineen saaneesta kirjastaan Seksihirvi\xc3\xb6._NEWLINE_Suomela opiskeli Helsingin yliopistossa. H\xc3\xa4n muutti nimekseen Hell\xc3\xa4 saadakseen siirretty\xc3\xa4 ilman kuluja nimiins\xc3\xa4 Hell\xc3\xa4-nimiselt\xc3\xa4 iso\xc3\xa4idilt\xc3\xa4\xc3\xa4n perim\xc3\xa4ns\xc3\xa4 HPY:n puhelinosakkeen. Nimenmuutos heijasti my\xc3\xb6s Suomelan kehitt\xc3\xa4m\xc3\xa4\xc3\xa4 hellyysajattelua._NEWLINE_Suomela perusti 1980-luvulla Sopuilmapiiri ry -nimisen yhdistyksen, jonka tarkoituksena oli edesauttaa sovun syntymist\xc3\xa4 miesten ja naisten v\xc3\xa4lille. Yhdistyksell\xc3\xa4 oli t\xc3\xa4t\xc3\xa4 varten parisuhdekeskusteluverkko ja hellyyspariv\xc3\xa4litys. Terapiamuodoiksi sovun edist\xc3\xa4miseksi yhdistys tarjosi k\xc3\xa4dest\xc3\xa4 pit\xc3\xa4mist\xc3\xa4 ja ihopintasively\xc3\xa4. Suomela aikoi my\xc3\xb6s perustaa samoja asioita ajavan Sopu-puolueen, mutta puolueen rekister\xc3\xb6intihanke ei onnistunut. Suomela oli Helsingiss\xc3\xa4 ehdokkaana kunnallisvaaleissa vaatien tunnuslauseella \xe2\x80\x9dPuuroa seinist\xc3\xa4\xe2\x80\x9d ruoanjakelua koteihin suoraan hanasta sek\xc3\xa4 kaikille ihmisille oikeutta ilmaista vapaasti itse\xc3\xa4\xc3\xa4n tiedotusv\xc3\xa4lineiss\xc3\xa4, mutta h\xc3\xa4nt\xc3\xa4 ei valittu valtuustoon._NEWLINE_Vuonna 1984 Suomela julkaisi ajatuksistaan 122-sivuisen kirjan Seksihirvi\xc3\xb6, joka painettiin el\xc3\xa4v\xc3\xa4n musiikin yhdistys Elmun Lepakkoluolassa Helsingiss\xc3\xa4. Kirjan 87 luvussa h\xc3\xa4n pyrki osoittamaan, ett\xc3\xa4 naiset aiheuttivat kaiken pahuuden maailmassa. Lukujen otsikot viittasivat Suomelan tarjoamiin esimerkkeihin "Nainen ja sodat", \xe2\x80\x9dNainen ja murhat", "Nainen ja luonnon saastuminen", \xe2\x80\x9dNainen ja alhainen sivistys\xe2\x80\x9d, \xe2\x80\x9dNainen ja ajan k\xc3\xa4ytt\xc3\xb6 turhuuteen\xe2\x80\x9d, "Nainen ja turha elintasokilpailu", \xe2\x80\x9dNainen ja el\xc3\xa4m\xc3\xa4n tarkoituksen katoaminen\xe2\x80\x9d.'